kardosdrur/scandi-wiki huggingface dataset:
Berlin Zoo

Berlin Zoo eller Zoologischer Garten Berlin er med sine 35 hektar en af Tysklands største zoologiske haver, og er, med ca. 20.219 dyr fordelt på 1.373 arter (2017), verdens artsrigeste zoo. I bygningerne, som er opført i eksotisk stil, og i de naturalistiske udendørs anlæg kan man se sjældne dyr som gorillaer og kiwier. Der er også et stort akvarium med tre etager med tropiske fisk, hajer og krokodiller.

Berlin Zoo blev oprindelig anlagt i 1844. Under 2. verdenskrig blev haven voldsomt beskadiget – ud af 3.715 dyr overlevede kun 91 – men er i dag vokset til at høre til blandt verdens største zoologiske haver.

Zoologischer Garten ligger i det sydvestlige hjørne af Großer Tiergarten. Haven har desuden et samarbejde med en legetøjsfabrikant, der laver dyrefigurer til børn.

Hovedatraktionen var i en periode isbjørneungen Knut. Knut blev verdensberømt, da hans tvilling døde ved fødslen, og moderen derefter afviste at amme ham. Knut blev herefter opfostret af dyrepasser Thomas Dörflein, der døde af en blodprop den 22. september 2008, 44 år gammel. Knut vejede ved udgangen af juni 2007 35 kg, og ved starten af 2008 108 kg.

Desværre døde Knut allerede 19. marts 2011. Isbjørnen havde fået en hjernesygdom, der var årsag til, at han faldt om og faldt i isbjørnengrottens bassin – og druknede. Isbjørne lever normalt 15-20 år i fangenskab, og der var derfor mange rygter fremme om blandt andet forgiftning, men obduktionen viste altså, at det var en simpel drukneulykke.

Se også 
 Tierpark Berlin, der er den anden Berlinske zoo/dyrepark.

Referencer

Eksterne henvisninger 

 Zoo Berlin

Zoo, Berlin
Dyreparker i Tyskland
Zoo
Etableret i 1844
Cyclops (tegneseriefigur)

Cyclops er en tegneserie-figur fra Marvel-universet og var et medlem af de originale fem X-Men. Arbejder stadig på Xavier-instituttet, men mere som lærer end som taktisk leder af X-men, selvom det forekommer.

Eksterne henvisninger 

 Cyclops på ComicWiki 
 Cyclops (Scott Summers) på marvel.com 
 

Figurer fra Marvel Comics
Figurer fra X-men
Superhelte
Peter K.A. Jensen

Peter Kjestrup Axel Jensen (født 28. januar 1951 i Vandel) er læge og en populærvidenskabelig forfatter.
Han har skrevet flere bøger om menneskets oprindelse og udvikling,
blandt andre "Da mennesket blev menneske" fra 2004.

Peter K.A. Jensen er født i Vandel mellem Vejle og Grindsted.
Han tog studentereksamen fra Grindsted Gymnasium og blev uddannet læge fra Aarhus Universitet i 1978.
Han er speciallæge i klinisk genetik og overlæge på Klinisk Genetisk Afdeling, Århus Universitetshospital, Skejby.

Den 9. november 2006 blev han tildelt en delt Forfatterforenings Faglitterære Pris for 2006 på 15.000 kr, og i november 2007 uddelte Aarhus Universitetsforlag 38.000 gaveeksemplarer af bogen Mennesket – den genetiske arv til landets lærere og afgangselever i det almene gymnasium, på htx, hf og studenterkurser. Gaven var sponsoreret af Tuborgfondet og Politikenfonden samt Det Sundhedsvidenskabelige Fakultet og Det Naturvidenskabelige Fakultet ved Aarhus Universitet.

Bibliografi

Bøger 
 Mennesket – den genetiske arv, Aarhus Universitetsforlag (2006)
 Menneskets oprindelse og udvikling, Gyldendal, flere udgaver, seneste 3. udgave er fra 2005. .
 Da mennesket blev menneske, Gyldendal, 2004. Tredje udgave er fra 2012.
 Kromosomafvigelser hos mennesket, Gads Forlag, 1998. . 2. ugave er fra 2011.
 Medicinsk Genetik, FADL's Forlag, 2012. Anden udgave. Lærebog i genetik for medicinstuderende i Danmark. Er redaktør sammen med lektor emeritus Søren Nørby.

Udvalgte populærvidenskabelige artikler 
 "Neandertalerne – istidens hårdføre menneske-art", Aktuel Naturvidenskab, 2006, nummer 6, december, 2006.
 "Dværgmennesket fra Flores – the Lost World", Aktuel Naturvidenskab, 2006, nummer 2, april. Om Floresmennesket.
 "Myten om Syndfloden", Aktuel Naturvidenskab, nummer 4, 2005 september. Om Sortehavsteorien for Syndfloden.

 "Når man rækker genetikeren en lillefinger", Aktuel Naturvidenskab, nummer 4, september 2012.

Henvisninger 

Læger fra Danmark
Videnskabsformidlere fra Danmark
Faglitterære forfattere fra Danmark
Dansksprogede forfattere fra Danmark
Gameplay (magasin)

gameplay (tidligere >pcplayer og PC Player) er et dansk spilmagasin.

Historie 
Det første nummer af >pcplayer (dengang PC Player) udkom i 1995 på forlaget T&T Media ejet af Thomas Agatz og Thomas Cuno. Chefredaktør var Christian Estrup, og visse af de nuværende skribenter har været med lige siden starten. Sideantallet var dengang en del mindre end det nuværende, og karaktersystemet gik fra 0 til 100 i stedet for det ti-tals-system, der anvendes i dag.

Efter et par år ved T&T Media blev bladet opkøbt af Egmont i januar 2000, hvor det udkom en årrække. Bladet begyndte at minde mere om det blad, man kender i dag, flere skribenter kom til, og bladet blev gradvist større. Ligeledes fik bladet en ny hjemmeside.

I april 2001 gik bladet igennem et større redesign – sideantallet blev sat drastisk i vejret, magasinet gik fra den gamle, sammenclipsede ryg til ny, hård ryg, layoutet fik en større overhaling, og bladets logo og navn blev ændret. Omtrent samtidig lukkedes hjemmesiden og >pcplayer indgik et onlinesamarbejde med Gamereactor.

Et kuldsejlet budget gjorde dog, at Egmonts relancering af bladet slog fejl, og i oktober 2001 måtte bladet lukke. Men flere af de gamle skribenter, med Morten Skovgaard som chefredaktør, kunne et par måneder efter bladets lukning præsentere et nyt >pcplayer, nu udgivet på sit eget forlag, Mazafaka Media. I forhold til Egmont-dagene var sideantallet reduceret, men ellers lignede bladet sig selv. Samtidig fik bladet en ny hjemmeside. Fire år senere blev hjemmesiden flyttet til nye gemakker hos Jubii.

1. januar 2007 blev samarbejdet med Jubii afbrudt og bladet flyttede hjemmeside og primært ansigt på nettet tilbage til www.pcplayer.dk .

18. marts 2010 blev bladet relanceret under navnet gameplay. Samtidig blev bladets fokus på PC spil udvidet til at i højere grad at omfatte konsol spil.

Tv 
>pcplayer har en overgang haft korte indslag i programmet Go' Morgen Danmark på TV 2, hvor chefredaktør Morten Skovgaard anmeldte spil og fortalte om diverse spilteknologier, blandt andre Xbox Live.

Derudover samarbejde bladet en overgang med Gamezone TV på DK4.

Ekstern henvisning 
 Bladets nuværende hjemmeside
 Bladets gamle hjemmeside

Referencer 

Tidsskrifter fra Danmark
Tidsskrifter om computerspil
Etableret i 1995
Udlodningsmidler

Udlodningsmidler (tidligere Tips- og Lottomidler) er overskuddet fra Danske Lotteri Spils virksomhed samt en del af overskuddet fra Det Danske Klasselotteri.

Beløbet bliver fordelt af en række ministerier, styrelser og organisationer som støtte til almennyttige formål efter en fordelingsnøgle. Udlodningsmidlerne gives bl.a. til de ikke-idrætslige børne- og ungdomsorganisationer af Dansk Ungdoms Fællesråd.

I 2010 blev startudlodningen sat til 1,61 mia. kr., som prisreguleres hvert år, og følgende fordelingsnøgle blev fastsat:
 70,18 pct. til Kulturministeriet
 12,67 pct. til Undervisningsministeriet
 3,39 pct. til Miljøministeriet
 10,42 pct. til Socialministeriet
 2,95 pct. til Indenrigs- og Sundhedsministeriet
 0,39 pct. til Ministeriet for Videnskab, Teknologi og Udvikling

Eksterne henvisninger 
Udlodningsmidler
Danske Spil om Udlodningsmidler

Politik
Gambling
Vestvolden

Vestvolden (oprindeligt Vestenceinten og husumenceinten) var en del af Københavns Landbefæstning. Den blev opført 1888-92 som et ca. 13 km langt voldanlæg vest for København, strækkende sig fra Køge Bugt i syd til Utterslev Mose i nord. Den ligger derfor i flere kommuner: Københavns Kommune, Brøndby Kommune, Rødovre Kommune og Hvidovre Kommune.

Konstruktion og historie 
Vestvolden er konstrueret ud fra et revolutionerende system byggende på flankerende kasemat-beskydning. Dette system blev udviklet af den danske oberstløjtnant E.J. Sommerfeldt efter inspiration af den belgiske general Henri Alexis Brialmont (befæstningen af Antwerpen, Liège og Namur). Systemet kendes også internationalt som den Sommerfeldtske eller den Danske front. Vestenceinten indgik sammen med Husumenceinten, de nordligere forter og batterier samt et antal søforter i Københavns befæstning. Bag volden lå/ligger en række batterier, bl.a. Paradis Batteri.

Vestvolden var for sin tid et imponerende bygningsværk, med voldgrave, skanser, magasiner og underjordiske gange. Oprindeligt var der også en jernbane bag volden. Det var Danmarkshistoriens største anlægsarbejde indtil opførelsen af Storebæltsforbindelsen. Men den artilleristiske og teknologiske udvikling under 1. verdenskrig bevirkede, at Vestvolden mistede sin militære betydning, og blev derfor nedlagt i 1920 som følge af Forsvarsforliget 1909.

Befæstningen blev under 1. verdenskrig udbygget med Tunestillingen mellem Køge Bugt og Roskilde Fjord, da kanonerne havde fået længere rækkevidde og derfor kunne nå København uden for rækkevidden af Vestvoldens kanoner. Vestvolden var bemandet under hele 1. verdenskrig, hvor der samtidig blev lavet mange armeringsarbejder, fx blev der bygget standpladser for skytter, som kunne dække de dele af graven, som kaponiererne ikke kunne dække; der blev bygget flere ammunitionsmagasiner og der blev lagt kilometervis af pigtråd ud, bl.a. foran kaponiererne og standpladserne samt langs hele volden ved vandkanten og ved alle batardeauer.

Nu benyttes området til rekreative formål, bl.a. går der en cykelrute langs hele voldanlægget.

Bygningsværker på Vestvolden 
Ammunitionsmagasiner
Artillerimagasiner
Kikkertstationer

Se også 
 Fæstningskanalen Lyngby-Taarbæk kommune
 Krigshistorisk Festival - årlig begivenhed ved Vestvolden

Referencer

Eksterne kilder/henvisninger

Oplevelsescenter Vestvolden
Københavns befæstning 1880-1920
Projekt Vestvolden under Rødovre kommune
Vestvolden, oversvømmelsen 

Københavns Befæstning
Fredede militæranlæg i Danmark
Avedøre
Brøndby
Hvidovre
Rødovre
Brønshøj-Husum
Fredede bygninger, konstruktioner og anlæg i Københavns Kommune
Fredede fortidsminder i Danmark
Vestvolden (flertydig)

Vestvolden kan hentyde til flere forsvarsanlæg:

 Vestvolden – en del af Københavns befæstning, opført 1888-1892.
 Westwall også kaldet Siegfried-linjen – En forsvarslinje opført langs Tysklands vestlige grænse i tiden 1938-1940.
 Atlantvolden – En forsvarslinje opført langs Europas vestkyst fra december 1941.
Vakuole

En vakuole er et stort depotområde i en celle, bestående af en invagination af cellemembranen.
Dyrecellers vakuoler er mindre end dem i plantecellerne, hvor en stor vakuole anvendes til at regulere cellens tryk og saftspænding. Vakuolen udgør ofte størstedelen af plantecellens volumen. I planteceller indeholder nogle af vakuolerne fordøjelsesenzymer og har derved samme egenskab som lysosomer. Blomsters farver kan også tilskrives vakuolerne i blomstercellerne, de ophober pigmentstoffer for derved at lokke bestøvende insekter til blomsten. Vakuolerne opbevarer desuden mange af de giftstoffer planter producerer for at beskytte sig mod skadedyr og planteædere. Dette gælder f.eks. for nikotin og koffein.

Noter 

Cellebiologi
Hærchefsergent

Hærchefsergenten (stilling oprettet december 2014) skal støtte og rådgive chefen for Hærstaben, udvikle befalingsmandskorpset samt være en repræsentant for befalingsmændene i Hæren. Stillingen blev oprettet efter forbillede af den tilsvarende stilling i den amerikanske hær, Sergeant Major of the Army, der er den højeste underofficers-rang i den amerikanske hær. I Danmark bestrides stillingen af en erfaren chefsergent. Stillingen har siden den 1. december 2014 været besat af Henning Bæk.

Kilder 

Militære titler
Hæren
Rosamond

Rosamond (også: Rosamund, Rosamunda, Rosemunda) (roz'umund) (født ca. 540, død august 572) var en germansk prinsesse og langobardernes dronning fra 568 til 572. Hun var datter af Kunimond, kongen af den germanske stamme gepiderne, og hustru til Alboin konge af langobarderne. Navnet Rosamond (ROH-za-mund) er af gammel germansk oprindelse og betyder "hestebeskytter".

Ifølge Paulus Diaconus havde Alboin set den smukke Rosamond efter en gæstevisit hos Kunimond og fik snart en ubændig lyst til at besidde hende. Kunimond afslog Alboins tilnærmelser, men Alboin allierede sig med avarerne, og sammen besejrede de Kunimond i slaget ved Asfeld i 552, og Alboin tog Rosamond til kone. Det var en gammel langobardisk tradition at drikke af hovedskallen fra besejrede fjender, og efter sejren lavede Alboin en forgyldt drikkeskål af Kunimonds hovedskal.

I 586 opfordrede den romerske general Narses, Alboin til at underlægge sig Italien. Hvilket han i en række kampagner delvist havde held til. Under en festligholdelse af en af hans sejre tvang Alboin sin kone Rosamond til at drikke vin fra den kop, han havde fået udformet af hendes fars hovedskal. "Din vilje ske" udbrød hun og svor, at denne fornærmelse kun kunne vaskes væk med Alboins blod. Hjulpet af Helmichis, sin elsker og kongens våbenbærer samt den langobardiske prins Peredeus som hun havde forført og derefter afpresset, fik Rosamond sin mand Alboin hugget ned efter et drikkegilde.

Rosamond giftede sig med Helmichis og prøvede at regere langobardernes rige i Italien, men de langobardiske prinser krævede hende henrettet for mordet på kongen. Rosamond flygtede med Helmichis og langobardernes rige krigsbytte til den romerske fæstning Ravenna, hvor den romerske regent, Longinus, betaget af hendes charme og skønhed – og hendes rigdom, ønskede hende for sig selv. Rosamond accepterede og forsøgte at dræbe Helmichis med forgiftet vin, men efter at have taget bægeret til munden og drukket fattede Helmichis mistanke og tvang hende til selv at drikke af samme forgiftede bæger. Hvorefter de begge døde.

Rosamond havde taget Alsvinda, Alboins datter med hans forrige kone Klotsuinda, med til Ravenna. Efter Rosamonds død blev Alsvinda og lombarderne krigsbytte sendt til den romerske kejser Tiberius i Konstantinopel. Alsvindas videre skæbnes kendes ikke.

Rosamonds historie er nedskrevet af den langobardiske historiker Paulus Diaconus (720-799) i hans værk Langobardernes historie. Efterfølgende er den også blevet gjort til emne for to tragedier; Swinburnes Rosamund, Queen of the Lombards (1899) og Alfieris Rosamunda. Desuden er hendes liv gendigtet i Rosmunda e Alboino, en italiensk film fra 1962.

Kilder 
 Paulus Diaconus, Historia gentis Langobardorum, anden bog

Eksterne henvisninger 
 Alboin and Rosamond Historical Tales—The Romance of Reality, Vol. V., af Prof. Charles Morris, 1908. 
 Firentzes Historie  af Niccolò Machiavelli 
 History Of The Decline And Fall Of The Roman Empire, State Of Italy Under The Lombards  af Edward Gibbon 
 Rosamund, queen of the Lombards, a tragedy by Algernon Charles Swinburne på Project Gutenberg. 
 

Langobarder
Gepid
Personer fra middelalderen
Ikke-regerende dronninger
Landskab

Et landskab er et geografisk eller naturmæssigt område, et udsnit af jordoverfladen, som er afgrænset mere eller mindre tydeligt fra de omgivende landskaber. 

Landskabet består af en mere eller mindre bakket eller flade jordoverflade og den bevoksning, der findes her. Jordoverfladen er skabt ved ydre geologiske kræfter (så som is under istider, jordskælv eller vulkanudbrud), og klimatiske og de dermed forbundne kræfter (temperatursvingninger, nedbørs- og fordampningsforhold og lignende), eventuelt tillige ved menneskelige indgreb.

Landskabsbegrebet anvendes med uens synsmåde af ulige videnskaber. Forenklet sagt:
 en geograf (og en geolog) ser landskabet som et udfald (et resultat) af geologiske og klimatiske kræfter, 
 en biolog ser landskabet som en del af forudsætningen for plantevækst og dyreliv,
 en økolog ser landskabet som det rum eller miljø, hvori de økologiske processer (stof- og energikredsløb) finder sted.

Inddelinger 

Landskaber kan efter deres terrænformer, disses størrelse og materialesammensætninger blandt andre være:
Naturlige landskabsformer
 Bakkelandskab
 Bjerglandskab
 Karstlandskab
 Marsklandskab
 Ørkenlandskab
 Ådalslandskab
 Kyst
Kulturlandskaber
 Agerland
 Eng
 Hede
 Løveng
 Maki
 Overdrev

Naturlandskabet eller det "naturlige landskab" er et landskab, som ikke er påvirket af mennesker, eller som næsten ikke er det. Kulturlandskabet er derimod et landskab, som er formet af mennesker ved landbrug, kvægavl og gartneri eller ved anlæggelse af parker, infrastruktur og boliger. Begrebet kulturlandskab omfatter også bylandskab og industrilandskab.

Landskaber er i sagens natur foranderlige i kraft af dels de løbende påvirkninger, dette udsættes for af vejrliget, dels mere langsigtede klimaforandringer (istider og mellemistider). Enhver inddeling af landskaber i typer vil derfor tage udgangspunkt i nogle få, særligt fremtrædende træk, mens andre lades ude af betragtning.

Landskaber og naturtyper 

En naturtype omfatter landskab, plantebælte og det dertil knyttede dyreliv.

Et plantesamfund skyldes samvirken af flere forhold:
 terræn 
 jordbundsforhold
 beliggenhed på jordkuglen (rettelig klimatiske forhold som temperatur, nedbør og vindforhold)
 naturligt forekommende eller kunstigt indførte vækster.

Andre anvendelser af landskabsbegrebet 

Landskaber kan have egennavne, eller stednavne, som "Sydfynske Øhav", "Skagens Gren" eller "Kullen". Samtidig er Kullen dog også et klippelandskab, og det kunne samtidig indordnes under skovlandskaber. Det kan virke yderligere forvirrende, at videnskaben arbejder med makrolandskaber og lokallandskaber. Man mangler en slags systematik, svarende til den, der bruges inden for de biologiske fagområder, men der er endnu kun opstillet nogle forsøgsvise og foreløbige forslag. Problemet er, at de fleste landskaber rummer både naturlige og kulturskabte egenskaber. Det har ført til, at begrebet næsten kun bruges i daglig tale eller i skønlitterære sammenhænge.

Litteratur 

 Bibliografi til kulturlandskab

Eksterne henvisninger 

 Skov- og Naturstyrelsen om det danske landskab

Landskabsformer
Økologi
Miljø og samfund
Bibliografi til kulturlandskab

Denne bibliografi til kulturlandskabet medtager kun et udvalg af de senest udkomne værker. Der er ikke taget stilling til indhold og tendens i disse værker, og læseren gøres opmærksom på, at emnet er under konstant diskussion mellem deltagere, som er meget engageret i hvert deres standpunkt.

 
 
 
 
 
 
 
 
 
 
 
 
 
 
 
 
 
 
 
 
 
 

Kulturlandskab
Økologi
Jordbrug
Bibliografier
Marcia Cross

Marcia Cross (25. marts 1962) er en amerikansk skuespillerinde, der blandt andet har medvirket i populære serier som Melrose Place og Desperate Housewives.

Tidligt liv 
Cross blev født i Marlborough i Massachusetts og er af britisk og irsk afstamning. Hun har en kandidat i psykologi fra Antioch University Los Angeles, som hun fik i 1977.

Karriere 
Allerede i 1984 spillede cross med i sæbeoperaen The Edge of Night. Efter nogle TV film arbejdede hun i The Last Days of Frank and Jesse James (1986) sammen med kendte stjerner som Johnny Cash, June Carter Cash og Kris Kristofferson.

I 1992 medvirkede hun i serien Melrose Place i rollen som Dr. Kimberly Shaw.

Hun har desuden medvirket i Seinfeld og et enkelt afsnit af Sams Bar, hvor hun spillede Susan Howe, den yngre søster til Rebecca Howe (Kirstie Alley).

I Desperate Housewives spiller hun den perfekte husmor Bree, der i starten betragtes som den perfekte kone og mor af alle – på nær hendes egen familie. Hun har været nomineret til adskillige filmpriser for rollen, heriblandt Emmy Awards, Golde Globe og Screen Actors Guild Awards. Hun modtog en Satellite Award for den anden sæson af serien.

Privatliv 
Cross var i mange år gift med Richard Jordan, der var 25 år ældre end hende. Han døde af en hjernesvulst i 1993. Hun blev gift med børsmægleren Tom Mahoney i 2006, og kort efter brylluppet blev hun kunstigt befrugtet. I februar 2007 fødte hun tvillingedøtrene Eden og Savannah, kort før sin 45-års fødselsdag.

Referencer

Eksterne henvisninger 

 
 Marcia Cross Fanpage

Skuespillere fra Massachusetts
Tv-skuespillere fra USA
GABA

GABA (forkortelse for gamma-aminosmørsyre eller gamma-aminobutansyre) er en hæmmende (inhibitorisk) neurotransmitter, som kan findes i både centrale og perifere nervesystemer i en lang række dyrearter. GABA er den primære hæmmende neurotransmitter i hjernen.

Funktion 
I dyr bindes GABA til inhibitoriske synapser i hjernen. Den specifikke virkning er, at GABA binder sig til receptorer i plasmamembranen på både præ- og postsynaptiske neuroner. Denne binding afstedkommer enten en øget strøm af negativt ladede chloridioner ind i cellen eller en øget strøm af positivt ladede kaliumioner ud af cellen. Dette resulterer typisk i en celleladning, der er mere negativ – såkaldt hyperpolarisering – hvilket forhindrer neurotransmission. Når det er kloridioner, GABA-bindingen får til lettere at kunne passere membranen, giver dette oftest ikke nogen ændring i membranspænding, men det bliver alligevel vanskeligere at udløse en nerveimpuls, da cellen så at sige er kortsluttet.

GABA-antagonister er lægemidler, som har en hæmmende effekt på GABA.

Eksterne links 

Neurotransmittere
Far Cry

Far Cry er et populært pc-spil (også udgivet på andre platforme). Spillet er udviklet af Crytek og udgivet af Ubisoft, og bruger Cryteks egen spilmotor CryENGINE.

Crytek har i samarbejde med AMD udviklet en patch til spillet til x64-platforme, der kører med Microsoft Windows XP Professional x64 Edition. Spillet blev udgivet i en gratis singleplayer-version i 2007 for amerikanere, dog optrådte der reklamer inde i spillet. Tilbuddet blev dog senere annulleret igen.

Resume 

Du er Jack Carver, en bådskipper der troede han havde set alt, hvad det det sydlige Stillehav havde at byde på. Men ingenting kunne have forberedt dig på hvad, du snart vil opdage på disse øer. Tungt armerede hære er bare begyndelsen af denne flugt fra helvede.

Bedømmelser 
Spillet har fået følgende bedømmelser:
 "The most exciting shooter since Half-Life", 93% af PCZONE Classic

Referencer

Eksterne henvisninger 
 Spillets hjemmeside 
 Ubisofts hjemmeside 
 Cryteks hjemmeside 
 AMDs hjemmeside 
 FarCry 64 bit Edition Patch  

Computerspil fra 2004
Ubisoft-spil
First-person shooter
Windows-spil
ASUS

ASUSTeK Computer Inc. eller ASUS (, ) er en multinational producent af computerhardware- og computere, der er hjemhørende i Taipei. Virksomheden producerer bundkort, grafikkort, PC'ere, bærbare computere, PDA'er, mobiltelefoner og LCD-skærme og andre computerrelaterede produkter.
Asus blev etableret i Taipei i 1989.

Produkter 
 ASUS PadFone
 Asus Eee PC

Kilder

Eksterne henvisninger 

Computervirksomheder fra Taiwan
Etableret i 1989
Taipei